Kritika na vládu a ministra Krajčího sa valí z každej strany.
Bratislava 17.2.2021 – Súčasný minister podľa Tomáša Druckera reaguje príliš neskoro a spôsobuje tým veľké a zbytočné škody a straty na životoch. Podľa názoru Richarda Rašiho sa Krajčí ministrom zdravotníctva ani nemal stať. Krajčí podľa Rašiho boj s pandémiou nového koronavírusu už dávno vzdal. "Minister zdravotníctva totiž musí počúvať rady odborníkov a nie sa slepo a nekriticky podriaďovať vrtochom premiéra Igora Matoviča (OĽANO)," povedal pre TASR. Exministerka zdravotníctva Andrea Kalavská poukázala na výsledky boja proti pandémii, podľa ktorých je Slovensko na tom "katastrofálne". "Denne u nás zomiera najviac pacientov na počet obyvateľov a čísla naďalej rastú. To je podľa mňa viac ako dostatočný dôvod na vyvodenie zodpovednosti, a teda demisiu pána ministra," dodala.
Kritika politikov a verejnosti je zrejme objektívna, ale určite netreba viniť iba samotného ministra zdravotníctva. Ten už dávnejšie poukazoval na nedostatočné opatrenia v boji s Covidom. Išlo hlavne o obdobie pred Vianocami. Väčšinu rozhodnutí môžeme sledovať, že prichádza po dlhých rokovaniach vlády, kde sa produkujú značné ústupky. Nedá sa preto povedať, že minister Krajčí je jediný kto by mal niesť politickú zodpovednosť za súčasný stav. To, že si nedokáže presadzovať svoje riešenia vo vláde Igora Matoviča je jasné už každému. Treba však jasne poukázať na fakt, že zodpovednosť nesie celá vláda a taktiež jej premiér. Preto ak vyvodiť politickú zodpovednosť, potom voči celej vláde.